Samtlige politikredse forsynes nu med et redskab, der kan afsløre, om en bilist er påvirket af hash eller andre euforiserende stoffer.

Det såkaldte narkometer har været brugt ivrigt af politiet i København særligt i indsatsen mod hashhandlen på Christiania.

Det er Rigspolitiet, der fredag oplyser, at 34 narkometre er blevet fordelt til de 12 politikredse i Danmark samt Færøerne.

Redskabet kan ved hjælp af en spytprøve spore rester efter syv forskellige slags stoffer hos bilisten.

En efterfølgende blodprøve skal dog bekræfte, at vedkommende er påvirket, før han eller hun kan dømmes.

Man risikerer at blive frakendt kørekortet ubetinget, og der vanker også en bøde.

Med narkometret skal bilisten væde en vatpind i munden i tre minutter. Derefter placeres pinden i måleinstrumentet i nogle minutter, før resultatet viser sig.

Den særlige politienhed i København, Task Force Pusherstreet, har haft redskabet med i mange kontroller omkring Christiania.

758 trafikanter er blevet testet af enheden, og heraf viste 598 sig at være påvirket. Næsten alle sammen havde indtaget hash, viser den seneste opgørelse fra Task Force Pusherstreet.